Document ID: 32011R1183

REGOLAMENT TAL-KUNSILL (UE) Nru 1183/2011
tal-14 ta’ Novembru 2011
li jemenda r-Regolament (KE) Nru 521/2008 li jistabbilixxi Impriża Konġunta taċ-Ċelloli tal-Fjuwil u l-Idroġenu
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 187 u 188 tiegħu,
Wara li kkunsidra l-proposta mill-Kummissjoni Ewropea,
Wara t-trażmissjoni tal-abbozz tal-att leġiżlattiv lill-parlamenti nazzjonali,
Wara li kkunsidra l-opinjoni tal-Parlament Ewropew (1),
Wara li kkunsidra l-opinjoni tal-Kumitat Ekonomiku u Soċjali Ewropew,
Filwaqt li jaġixxu skont il-proċedura leġiżlattiva speċjali,
Billi:
(1)
L-Impriża Konġunta taċ-Ċelloli tal-Fjuwil u l-Idroġenu (minn hawn ’il quddiem imsejħa “Impriża Konġunta FCH”) ġiet imwaqqfa fit-30 ta’ Mejju 2008 taħt ir-Regolament tal-Kunsill (KE) Nru 521/2008 (2) mill-membri fundaturi tagħha, l-Grupp Industrijali Ewropew tal-Inizjattiva Teknoloġika Konġunta taċ-Ċelloli tal-Fjuwil u l-Idroġenu (minn hawn ’il quddiem imsejjaħ “il-Grupp Industrijali”) u l-Kummissjoni.
(2)
Il-Grupp tar-Riċerka sar membru tal- Impriża Konġunta FCH fl-14 ta’ Lulju 2008. Il-Grupp tar-Riċerka jikkontribwixxi kemm finanzjarjament kif ukoll in natura għall-objettivi tal-Impriża Konġunta FCH. Peress li l-kompożizzjoni speċifika tal-Impriża Konġunta FCH kif ukoll ir-regoli u n-natura tagħha, l-objettivi u l-iskop tal-attivitajiet tagħha, il-membri tal-Grupp tar-Riċerka jistgħu jibbenefikaw mir-riżultati miksuba bl-istess mod bħall-membri tal-Grupp Industrijali. Huwa għalhekk iġġustifikat li l-kontribuzzjoni in natura kemm mill-Grupp Industrijali kif ukoll mill-Grupp tar-Riċerka tkun tgħodd bħala fondi ekwivalenti.
(3)
Il-Grupp tar-Riċerka sar membru tal-Impriża Konġunta FCH, huwa għalhekk xieraq li jiġi kkunsidrat li l-kontribuzzjonijiet in natura mill-organizzazzjonijiet tar-riċerka (inklużi l-universitajiet u ċ-ċentri ta’ riċerka) jitqabblu mal-kontribuzzjoni tal-Unjoni, fit-tifsira tal-Istatuti tal-Impriża Konġunta FCH annessi mar-Regolament (KE) Nru521/2008 (minn hawn ’il quddiem imsejħin “Statuti”).
(4)
L-Impriża Konġunta FCH ilha topera għal aktar minn sentejn, u matul dan il-perjodu tlesta ċ-ċiklu operattiv sħiħ bil-pubblikazzjoni ta’ sejħiet għal proposti, l-evalwazzjonijiet tal-proposti, in-negozjati tal-finanzjament u l-konklużjoni tal-ftehimiet tal-għotjiet. L-esperjenza li nkisbet matul dan il-perijodu wriet li l-livelli massimi ta’ finanzjament fil-proġetti tal-Impriża Konġunta FCH għandhom jitnaqqsu b’mod sinifikanti għall-parteċipanti kollha. B’riżultat ta’ dan, il-livell ta’ parteċipazzjoni fl-azzjonijiet tal-Impriża Konġunta FCH taw prova li kienu sinifikatament inqas mill-aspettattivi inizjali.
(5)
Il-Bord ta’ Tmexxija approva l-emendi għal dan ir-Regolament (KE) Nru 521/2008, skont l-Istatuti.
(6)
Il-possibbiltà li l-kontribuzzjonijiet in natura mill-entitajiet legali kollha li jkunu qed jipparteċipaw fl-attivitajiet jiġu kkalkulati bħala finanzjament ta’ ekwivalenza, għandha tirrikonoxxi s-sħubija tal-Grupp tar-Riċerka u ttejjeb il-livelli tal-finanzjament filwaqt li tkompli tirrispetta l-prinċipju fundamentali tal-ekwivalenza, kif ukoll il-ħtieġa li jiġi applikat tnaqqis ġust u bilanċjat ta’ finanzjament lit-tipi differenti ta’ parteċipanti.
(7)
L-ispejjeż rikorrenti tal-Uffiċċju tal-Programm tal-Impriża Konġunta FCH (minn hawn ’il quddiem imsejjaħ “Uffiċċju tal-Programm”) għandhom jiġu koperti mit-tliet membri tagħha. Hu xieraq li jiġi previst li l-membri kollha tal-Impriża Konġunta FCH ikollhom l-istess skeda ta’ pagamenti.
(8)
Il-Kummissjoni għandha tingħata ċerta flessibbiltà fir-rigward tat-teħid tal-miżuri f’każ ta’ ekwivalenza insuffiċjenti.
(9)
Fil-preżent il-livell ta’ finazjament hu determinat wara kull evalwazzjoni tal-proposti li jkunu waslu. Sabiex tgħin lill-benefiċjarji jagħmlu stima tal-limitu tal-finanzjament potenzjali, għandu jkun possibli li għal kull sejħa jiġi speċifikat il-livell minimu ta’ finanzjament.
(10)
Ir-Regolament (KE) Nru 521/2008 għandu għaldaqstant jiġi emendat kif adatt,
ADOTTA DAN IR-REGOLAMENT:
Artikolu 1
Regolament (KE) Nru 521/2008 huwa b’dan emendat kif ġej:
1.
fl-Artikolu 6, il-paragrafu 2 għandu jiġi sostwit b’dan li ġej:
“2. L-Impriża Konġunta FCH jista’ jkollha il-kapaċità fiha nnifisha li tagħmel verifiki interni.”;
2.
l-Anness huwa emendat f’konformità mal-Anness għal dan ir-Regolament.
Artikolu 2
Minkejja l-Artikolu 12(3) tal-Anness għar-Regolament Nru 521/2008, dan ir-Regolament ta’ emenda ma għandux jaffettwa d-drittijiet u l-obbligi li joħorġu mill-ftehimiet ta’ għotja u kuntratti oħra konklużi mill-Impriża Konġunta FCH qabel id-dħul fis-seħħ ta’ dan ir-Regolament. B’mod partikolari, huwa ma għandux jaffettwa l-ogħla limiti ta’ finanzjament stabbiliti hemm.
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Madankollu, il-punt 2(a) tal-Anness ta’ dan ir-Regolament għandu japplika mill-14 ta’ Lulju 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-14 ta’ Novembru 2011.

Labels: 2
1
4
14
15